**Tри сценарија за политичката иднина**

**книга ,,Политичка хиперметропија“, ISBN 978-608-10-0206-5. Издавач: Матица Македонска 2012, стр.-----**

Дали излезот од моменталната политичка состојба во која се најде нашата држава по бојкотот на еден дел од парламентарната опозиција ќе се бара во нови предвремени парламентарни избори или пак ќе видиме уште еден опозиционен ќор куршум испукан во празно, останува да видиме набрзо. Како и да е во секој случај во наредниве денови ќе го видиме крајот на првиот дел од парламентарната сапуница наречена ,,лудиот го ебе збунетиот“. Кој е луд, ако кој е збунет останува да видиме во вториот дел од серијата која се очекува да продолжи во втората половина од годинава. Значи дотогаш на политичките аналитичари како и на заинтересираната јавност има останува да ги разгледуваат неколкуте опции кои засега мирисаат на сценарија по кои ќе се одвиваат наредните случувања.

Ајде да бидам малку посериозен и да се се обидам да проникнам во ,,строго“ чуваните и ,,тајни“ сценарија кои се приготвуваат во спротивставените политички табори. Од многубројните синопсиси јас првично би се определил за три. Првото сценарио би изгледало вака: По доаѓањето на американскиот помошник секретар Кантримен и изјавата за негова загриженост за слободата на медиумите и владеењето на правото, по изјавата на министерката Јанкуловска дека е прочистен избирачкиот список, по деблокирањето на сметките на А1 телевизија и пуштањето од притвор на две управителки на фирмите на Велија Рамковски, по изјавата на Ахмети дека барањата на опозицијата се легитимни како и експресната заложба за елимининација на министерот Маневски од Судскиот Совет се чини дека е прашање на ден кога Црвенковски и целата опозиција ќе ги видиме во парламентот. Ќе бидеме сведоци како во понатамошна агресивна парламентарна дебата, опозицијата ќе се обиде максимално да поентира и да ја убеди домашната и светската јавност дека е заслужна за создавање услови за демократска атмосфера во државата. Демек таа со бојкотот успеала да ја врати власта на позициите на демократијата. И токму тука ќе ја видиме нејзината несериозност и неспремност како и фолирање за она кое можеби беше и нејзино главно барање, а тоа се нови избори. Сега власта ќе биде таа која ќе посакува барем за почеток вербално предвремени избори, а опозицијата ќе смета дека тоа е нејзина интенција за нефер и недемократски избори каде по четврт пат би биле поразени. Овој изговор од страна на позицијата ќе биде оквалификуван како страв и бегање од избори, недоследност во барањата и затоа во договор со коалициониот партнер ќе се обидат да распишат предвремени избори што е можно побрзо. Причина повеќе за овој потег е фактот дека на Груевски повеќе му одговара изборите да бидат што е можно побрзо, бидејќи случувања во периодот кој е позади нас не му одат во прилог. Меѓутоа времето кое доаѓа во наредниве два до три месеци секако дека му доаѓа како кец на дестка што би рекле коцкарите. На сето ова некако автоматски се надоврзува и изјавата на неговиот коалиционен партнер кој јавно пред целата македонска јавност порача дека не е време на избори меѓутоа доколку за нив се одлучи Грујовски тој максимално ќе го поддржи. И тука лежи зајакот и клучот за нови избори. Сакала несакала, спремна или неспремна опозицијата ќе мора да учествува на нив за да не биде посрамотена до крај. Евентуалната победа ќе му даде комоција на Грујовски без поголеми потреси да го реши проблемот со името со географска одредница како додавка најкасно до почетокот на есента. Иако пред само два месеца Извршниот комитет на ВМРО-ДПМНЕ ја отфрли иницијативата на СДСМ и на нејзините сателите за распишување предвремени избори, со образложение дека државата има други приоритети и е исправена пред други предизвици, ова претставува убава шанса на ВМРО ДПМНЕ за корекција на одлуката но и оправдување за изборите да побара во изговорот дека приоритет на државата е нејзината стабилноста, а не одолговлекување на политичката криза, хаосот и неизвесноста која не зафати по случувањата со А1 телевизија. Ова е првата варијанта на ова сценарио иако е можна и втора варијанта каде по враќањето во парламентарните клупи и меѓусебните обвинувања за тоа кој се плаши, а кој сака избори, можно е работите полека да стивнат и се да продолжи по старо. Значи оваа втора варијанта од првото сценарио би наликувала на поговорката ,,се тресеше гората се роди зајакот“. И секако дека ова не би не изненадило од причина што вакви и слични однесувања многупати ги видовме во последниве дваесетина години.

Второто сценарио е дека Црвенковски и понатаму ќе продолжи да бојкотира, барајќи сега измена на Изборниот законик со цел да ја избегне можноста и дијаспората да гласа. Втората причина за продолжување на бојкотот е фактот што за посакуваните уставни измени се потребни најмалку два и половина па дури и три месеци и затоа станува јасно додека тие не дојдат на дневен ред тој ќе дејствува вонпарламентарно. И третата причина за понатамошен бојкот е нереализација на барањето за редистрибуција односно за рамномерно распоредување на средствата за медиумите Тоа би значело дека до крајот на пролетта тие не би се вратиле во парламентот и постојано ќе играат на картата на зголемување на незадоволството од владеењето на ВМРО ДПМНЕ и рушење на Грујовски вонинституционално, од улица. Но мислам дека ова е тешко изводливо и тоа им е мошне јасно дури и на најзакоравените непријатели на Грујовски. Во целиот овој период Црвенковски постојано ќе биде охрабруван со постојаното намигнување на Ахмети дека ќе го напушти Грујовски. А се додека тоа не се случи во меѓувреме се повеќе ќе расне цената на Ахмети како најпосакуван коалиционен партнер на социјалдемократите. И ќе види невиди Црвенковски ќе ја свитка опашката и тивко пред летото или на крајот од летото ќе се врати во парламентарните клупи и ќе ги очекува редовните избори во 2012 година.

На комбинаториките и на сценаријата им нема крај па затоа ќе го споменам и третото. Иако во овој момент тоа е најнереално, но сепак можно, неговата содржина ја гледам во сé позасилената улога и позиција на Ахмети како на домашен терен со домашните релевантни политичари така и кај меѓународната заедници. Се добива впечаток дека Ахмети полека но сигурно ја презема диригентската палка во државата. Ако кон ова го додадеме и фактот што ДУИ речиси воопшто не ја потресоа аферите за соработка на нејзините челници со српските тајни служби, ниту пак постојаното бомбардирање и етикетирање од страна на опозиционите ДПА и Нова Демократија за одродување од албанците, се чини дека ситуацијата станува појасна. Исто така мора да се има на ум дека партијата е сеуште монолитна и е со највисок рејтинг кај албанците, а со својата ,,кооперативност и конструктивност” кон меѓународната заедница, важи за сериозен политички фактор на стабилност во државата и регионот. И во еден ваков склоп на околности, бидејќи кај меѓународната заедница рејтингот на Црвенковски е доста мал и тој е веќе виден на сите позиции, а Грујовски се покажува како се понепослушен и недоследен на ова што го договараат, станува се поизвесно дека довербата од страна на меѓународната заедница лесно може да му биде дадена на Ахмети. Значи за брзо време, како израз на незадоволството од отсуството на заеднички договар за уставните измени со ВМРО ДПМНЕ, тој би ја напуштил коалицијата со што би морало да се распишат предвремени парламентарни избори. Без разлика кој ќе победи на тие избори, наредбата ,,одозгора” ќе биде Грујовски да не смее да направи влада на чие чело би бил тој. Во неможност Грујовски да ја состави владата, а од друга страна како потенцијален кандидат за премиер го имате непосакуваниот и веќе видениот Црвенковски, тогаш лесно може да се случи под притисок на меѓународната заедница нов мандатар да биде претставник на третата по големина политичка партија. А тоа е Ахмети или некој од неговите блиски луѓе. И доколку се случи ова, логично е малцинската влада на интегративците да биде поддржана од страна на социјалдемократите. На тој начин меѓународната заедница ја гледа можноста прашањето на името да биде експресно решено и конечно да заврши дводеценискиот спор. Потоа нормално дека следува членувањето во НАТО алијансата и лесно и преку ноќ завршување на процедурата за прием на Македонија во ЕУ. Ова би требало да изгледа како онаа народната ,,и волкот сит и овците на број“.

**проф д-р ЈОВЕ КЕКЕНОВСКИ**

**.**

,